Mange danskere går i flyttetanker henover sommeren - tanker, der ender ud med et huskøb i enten juli, august eller september. Sådan plejer statistikkerne at se ud - og i år bliver formentlig ingen undtagelse, lyder det fra direktøren i Estate, Peter J. Mattsen. - Sommermånederne er traditionelt set de mest aktive flyttemåneder på boligmarkedet. Det tror vi også, de vil være i år. Udsigten til at mange danskere igen i år bliver i Danmark henover sommeren kan også give plads og tid til genovervejelse af ens boligbehov, siger han. Selvom boligudbuddet er lavt efter det seneste års historisk høje aktivitet på boligmarkedet, er 'til salg'-skiltene så småt ved at komme tilbage på flere ejendomme. - Boligudbuddet har været historisk lavt det sidste års tid. Men nu begynder det at lysne. Med sommeren kommer større forudsigelighed og sikkerhed for, hvornår vi må bevæge os mere frit. Det forventer vi vil have en afsmittende effekt på boligmarkedet, der vil vende tilbage til mere normale takter, når samfundet omkring os gør det samme, siger Peter J. Mattsen. I 2020 lå juli, august og oktober i top. Her fandt næsten 267.000 danskere et nyt hjem.

Referat:
Trods et lavt udbud er der historisk høj aktivitet på boligmarkedet, viser nye tal fra Danmarks Statistik.